Dansk Håndbold Forbunds disciplinærudvalg har idømt Jonas Larholm to spilledages karantæne for den forseelse han begik i onsdagens udekamp mod Viborg. Tre minutter før pausefløjtet fik han direkte rødt kort for at slå hjemmeholdets Peter Krogh i maven med en knytnæve. Disciplinærudvalgets afgørelse betyder, at Jonas Larholm ikke kan deltage i lørdagens kamp mod KIF Kolding i Gigantium og udekampen mod Bjerringbro-Silkeborg den 2. maj. - Vi tager Dansk Håndbold Forbunds afgørelse til efterretning. Fraværet af Jonas betyder, at vi i de kommende to kampe må trække endnu flere ressourcer på de øvrige spillere i bagkæden, men det har vi prøvet før, og sådan er gamet, siger direktør Jan Larsen i en pressemeddelelse.

Opsummering:
Aalborg Håndbolds Jonas Larholm har fået to spilledages karantæne for knytnæveslag i maven på modstander.